Nordjyllands Politi fik ved midnatstid anholdt en 18-årig kvinde fra Frederikshavn i forbindelse med en række tyverier. Søndag var kvinden i grundlovsforhør, sigtet for intet mindre end 34 forskellige forhold. 18 af dem er tyverier fra ulåste biler i Strandby, som fandt sted natten til lørdag og lørdag formiddag. Foruden tyvekosterne fra bilerne, var hun også sigtet for tilsvarende tyverier i Frederikshavn samt en indbrud på handelsskolen i Frederikshavn. - Hun nægtede sig skyldig i 33 af de 34 forhold. Kun indbruddet på skolen erkendte hun under grundlovsforhøret, fortæller Thomas Klingenberg, der er specialanklager ved Nordjyllands Politi. Afgørelsen om varetægtsfængslingen har hun kærret til landsretten. Nye tyverier natten til søndag Ifølge anklageren er flere af forholdene, som den 18-årige er sigtet for, begået i forening med andre. Peter Skovbak, der er Politikommissær fra Efterforskningscenter Frederikshavn, fortæller desuden, at der også natten til søndag har været indbrud i biler i Strandby på samme vis. Peter Skovbak har endnu ikke endelige overblik over, hvor mange der denne gang er tale om, men en 16-årig mand fra Frederikshavn blev i forbindelse med de nye tyverier anholdt.

Opsummering:
Den 18-årig kvinde er ikke tidligere straffet.